I dag går Bybanen hvert femte minutt i rushtiden. Fra høsten av, 11. august, vil den gå hvert fjerde minutt - eller helt konkret: Tre avganger hvert fjerde minutt, så en avgang etter fem minutter.

Dette vil gjelde for rushtiden, som er definert fra klokken 0645 til 1000 og fra 1330 til 1730.

Bybanen går i dag hver tiende minutt utenom rushtiden. Denne frekvensen skal økes til hvert åttende minutt.

Årsaken til at dette går an er at det kommer tre nye Bybane-vogner til høsten. I dag er det 17 vogner. Når de har 20 vogner i parken vil antallet vogner i drift økes fra 14 til 17, forteller Ingrid Dreyer i Skyss.

– Økningen i kapasitet på Bybanen fra 11. august er på over 20 prosent, sier hun.

32 000 PASSASJERER HVER DAG

I 2013 fraktet Bybanen omlag 32 000 passasjerer hver dag. Det vil si at den kan ta 6400 flere passasjerer fra høsten av, daglig. Merk at dette er en gjennomsnittsberegning.

Driftssjef i Fjord1Partner som kjører Bybanen, John Clemen Hansen, sier at kapasitetsøkningen skulle bli en merkbar forbedring for bergenserne.

– Og dessuten er det slik at jo mer effektiv hver vogn den er, jo mer flytende vil det oppleves for kundene, sier dansken.

Hva mener han med det? Jo at mange bergenserne selv kan ta seg i nakken og hjelpe Bybanen til å bli mer effektiv.

– Jo hurtigere folk kan gå av og gå inn på banen, dess hurtigere kan den gå. Mange er veldig flinke, men det er fremdeles noen som må lære seg å stå til siden og la folk slippe ut av banen før de selv går inn. Jo flere folk som blir proff på dette, jo mer flytende vil Bybanen gå, sier han.

Hurtig på- og avgang blir et mer og mer vesentlig forhold, dess kortere tid det er mellom vognene.

LANGE BUSSER

Flere Bybane-vogner er ikke det eneste «nye» som vil skje på kollektivfronten i Bergen til høsten. Skyss har også bestilt to nye «superbusser». De koster 10 millioner kroner stykket og kan ta 105 passasjerer. Inkludert i kostnadene er måling, evaluering og formidling, ettersom dette er utprøving av ny teknologi. Bussene skal gå på biogass.

Disse bussene skal settes inn på toppen av busstilbudet Skyss har i Bergen i dag, og foreløpig har Skyss fått tillatelse til å sette dem inn på langs linje 2. Det kan også bli aktuelt å sette dem inn på en ny linje mellom Festplassen og Kronstad.